Metro-polisiebeampte sterf | Maroela Media
'n Johannesburgse metropolisiebeampte is Woensdagmiddag in die hospitaal dood nadat hy by 'n winkelsentrum deur 'n rower geskiet is.
Volgens hoofsuperintendent Wayne Minnaar het die voorval by die Flora-winkelsentrum in Roodepoort plaasgevind. "Die rower het teen die metrobeampte se motorfiets gebots toe hy ná 'n rooftog van die toneel wou vlug," het Minnaar gesê.
"'n Skietery het tussen die verdagte en beampte uitgebreek en hulle is albei gewond. Die verdagte en beampte is na 'n nabygeleë hospitaal geneem. Die beampte was in 'n kritieke toestand en het aan sy beserings beswyk," het Minnaar gesê.
Die verdagte is in 'n stabiele toestand in die hospitaal onder polisiebewaking. Die verdagte gaan van poging tot moord aangekla word.